b'\n_START_ARTICLE_\nSteven Patrick Morrissey\n_START_SECTION_\nHistorie\n_START_PARAGRAPH_\nThe Smiths blir sett p\xc3\xa5 som et av de viktigste bandene i 1980-tallets post-punk-\xc3\xa6ra. Morrisseys lyriske komposisjoner blandet med gitarist Johnny Marrs musikk solgte mange album. Bandet gjorde suksess i Storbritannia, Irland og Australia og ble et kultband i USA, hvor de ble spilt mye p\xc3\xa5 s\xc3\xa5kalt collegeradio. Bandet ble oppl\xc3\xb8st p\xc3\xa5 grunn av en konflikt mellom Morrissey og Marr._NEWLINE_Etter bruddet ga Morrissey ut en del suksessfulle soloalbum. Han ble p\xc3\xa5 1990-tallet anklaget for rasisme, p\xc3\xa5 bakgrunn av sanger som \xc2\xabBengali In Platforms\xc2\xbb og \xc2\xabNational Front Disco\xc2\xbb. Dessuten var han ubetenksom med bruken av det britiske flagget under den f\xc3\xb8rste gjenforeningskonserten til Madness i Finsbury Park. Et f\xc3\xb8rstesideoppslag i musikkavisa NME f\xc3\xb8rte til at han nektet \xc3\xa5 snakke med bladet p\xc3\xa5 mange \xc3\xa5r. _NEWLINE_Morrissey led lenge av at han ble sett p\xc3\xa5 som en outsider i musikkindustrien, fordi han var uinteressert i kompromisser og plateselskapers markedsf\xc3\xb8ringsprinsipper. Selv med en stor fanskare hadde albumene hans fra 1996 og utover problemer med \xc3\xa5 n\xc3\xa5 det store publikum, og mellom 1999 og 2003 hadde han ikke platekontrakt.\n_START_SECTION_\nComeback\n_START_PARAGRAPH_\nEtter \xc3\xa5 v\xc3\xa6rt ute av rampelyset i flere \xc3\xa5r, spilte Morrissey inn et nytt album, som ble sluppet p\xc3\xa5 Attack Records (en underlabel av Sanctuary Records). Attack Records var et gammelt reggae-plateselskap fra 1970-tallet, som ble gitt til Morrissey som en del av den nye platekontrakten. Det nye albumet fikk tittelen You Are the Quarry og ble sluppet 17. mai 2004. Albumet ble mottatt med gode kritikker. Singelen \xc2\xabIrish blood, English heart\xc2\xbb kom p\xc3\xa5 tredjeplass p\xc3\xa5 den britisk singellista, noe som er den h\xc3\xb8yeste plasseringen i karrieren hans som soloartist og vokalist i The Smiths. Med utgivelsen av singelen \xc2\xabI Have Forgiven Jesus\xc2\xbb i desember 2004 ble Morrissey den eneste artisten som fikk fire l\xc3\xa5ter inn p\xc3\xa5 den britiske singellista det \xc3\xa5ret._NEWLINE_3. april 2006 ble albumet Ringleader of the Tormentors sluppet. Plata fikk gode kritikker og debuterte p\xc3\xa5 2.-plass p\xc3\xa5 VG-lista. Tre \xc3\xa5r senere kom hans forel\xc3\xb8pig siste album Years of Refusal._NEWLINE_Morrissey er selverkl\xc3\xa6rt dyrevernaktivist og en prinsippfast vegetarianer, noe som bl.a. har gitt utslag i at han med The Smiths gav ut albumet Meat is Murder og som soloartist boikotter \xc3\xa5 spille i Canada som en protest mot landets \xc3\xa5rlige selfangst.'